**Ұлыстың Ұлы күні – наурыз мерекесіне орай «ҚЫЗ КӨРУ» кәдесіне арналған сценарий.**

**ҚР ҚМ Кеңес Одағының Батыры Сабыр Рахымов атындағы Шымкент республикалық «Жас ұлан» мектебі.**

**Қазақ тілі мен әдебиеті пәні мұғалімі Козбагарова Бактыгуль Мусиркуловна**

***І бөлім:***

*«Ерке сылқым» күйі* ***ойнап тұрады.***

***Қазақтың ұлттық киімдерін киген екі әйел мұғалім мен***

***екі ер мұғалім сахна ортасына шығады.***

**1- Мұғалім (Ерлан) :**Ей, жараңдар, жараңдар!
Бәрің бері қараңдар!
Елім Наурыз келді деп,
Той дабылын қағыңдар!
Күттіріп келген жыл басы,
Бізбен бірге жырлашы.
Елімнің дастарқанына
Береке, ырыс сыйлашы.
Ата-бабам тойлаған
Әз-Наурызым армысың!

***Жан-жақтан жиналған қауымның «Ой, бәрекелді!», «Жарайсың!» деген дауыстары шығады.***

 ***Әуен ойнап тұрады.***

**2- Мұғалім (Жанар):**Уа, халайық, халайық!
Мұнда назар салайық.
Мерекесі халықтың
Наурыз тойын бастайық!
Құтты болсын мереке,
Болсын думан береке!
Келді міне жылымыз,
Мейрамдаймыз мұны біз!
Жас балаша нұрланып,
Жадырасып бәріміз!

***Әуен ойнап тұрады.***

**3- Мұғалім (Әділ):**Уа, жараңдар, жараңдар!
Бәрің бері қараңдар,
Наурыз думан басталды,
Бір сәт зейін салайық!
Ұштасқан оймен мәңгілік
Біздерде бар сан ғұрып,
Ғасырлардан ғасырға
Келе жатқан жаңғырып,
Бермен жақын тұрыңдар,
Сөзіме көңіл бұрыңдар.
Қазағымда осындай

***"Қыз көру"*** деген салтым бар.

***Сахнадан Әділ пен Жанар қадамдарын асықпай басып шығады.***

***Ерлан мен Гүлім «Қыз көру» салтын бастағалы диалогқа түседі:***

**Гүлім:**

- Ерлан, әйеліңіз босанып, дүниеге ұл бала әкеліп отыр. Бауы берік болсын!

**Ерлан:**

**-** Айтсын! Айтсын!

**Гүлім:**

**-**Айыпқа бұйырмаңыз, сұрайын дегенім: Сіз өмірлік жарыңызды қалай таптыңыз?

**Ерлан:**

- Айыпқа бұйырмайын, - деп күліп, - жарыммен жігіттердің көпшілігі секілді әлеуметтік парақшалардың бірі – фейсбук парақшасы арқылы табыстым.

**Гүлім:**

- Сіз білетін бе едіңіз, ата-әжелеріміз жас кезінде бір-бірін қандай дәстүр арқылы табысқанын?

**Ерлан:**

- Айталық. Қандай дәстүр екен?..

**Глім:**

**-** Жаңғырып жатқан ұлы даламызда жігіттер қыздармен «Қыз көру» кәдесі арқылы танысатын, отбасы құратын. Олай болса, үлкен тарихымызға сыр шертіп көрейік.

**Ерлан:**

- Сахнада - «Қыз көру» салт-дәстүрі. Тамашалаңыздар!

**4-Мұғалім (Гүлім):**

 - Беу, шіркін, қазағымның ұмытылмас салт-дәстүрі көп қой. «Қыз көру» салт-дәстүрі бойынша белгілі кісілердің балалары немесе өнерпаздар , сал-сері жігіттер өзіне лайық қыздарды ел ішінен өздері таңдаған. «Пәлен жерде жақсы қыз бар» дегенді естіген жар таңдаған жігіттер өнерлі дос-жолдастарын ертіп қыз ауылына барады. Қазақта «Қызды кім көрмейді, қымызды кім ішпейді» деген мақал қыз іздеген жігіттерге жол ашады. Ондай жігіттерге ешкімнің наразылық білдіруге, тосқауыл жасауға қақысы жоқ.

***(Осы кезде қазақтың ұлттық киімін киген, бөрік киген, шашбау таққан бұрымды бойжеткен қыз киіз үйден шығып, киіз үй есігінің алдынан әпкішке шелектерін іліп, сіңлілерін қасына ертіп суға барады).***

Керісінше жігіттерді салтанатпен қарсы алған. Ауылдың бойжеткен өр мінезді, еркін қыздары мұндайда «қыз көретін жігітті біз көрелік» деп белсене шығып, жігіттермен өнер сынасқан. Жігітке олар да сын көзбен қарап, өз ойын ашық айтқан. Бір-бірін сынаған қыз-жігіттер айтысқа түскен. Осыдан кейін ұнатқан жастар сөз байласып, жігіт жағы құда жіберген. Демек, жігіт пен қыз бір-бірін ұнатқан жағдайда да құдалық жолы жасалған. Әрине, қазақ салтында «қыз көру» үнемі бола бермеген. Оған аты белгілі адамдардың балалары мен жігіттердің ғана қолы жеткен.

***(Бойжеткен қыз сіңлілерімен су алып үйге қарай келе жатқанда***

***жүргізуші сахнадан тыс қыз сұлулығына арнаған өлең жолдарын оқиды).***

**Жүргізуші (Сабина):**

Білектей арқасында өрген бұрым,
Шолпысы сылдыр қағып жүрсе ақырын.
Кәмшат бөрік, ақ тамақ, қара қасты,
Сұлу қыздың көріп пе ең мұндай түрін?

Аласы аз қара көзі айнадайын,
Жүрекке ыстық тиіп салған сайын,
Үлбіреген ақ етті, ашық жүзді,
Тісі әдемі көріп пе ең қыздың жайын?

Бұраң бел, бойы сұлу, кішкене аяқ,
Болады осындай қыз некен-саяқ.
Піскен алма секілді тәтті қызды
Боламын да тұрамын көргендей-ақ.

***(Қыздардың алдынан екі салт атты жолаушы жігіттер шығады.***

***Қыздар тоқтап жол беріп, амандасады).***

**Бойжеткен:**

- Сәлем бердік, ағалар! – деп, оң аяғын аз ғана иіп, басын иіп жігіттермен амандасады.

**Жігіттер (Ерлан) :**

-Сәлеміңізді қабыл алдық, сұлу қыз!- деп, жол берген қыздың алдынан өтіп, бойжеткенге арттарынан қайта-қайта қарайлап кетеді.

***Сыңғырлаған қыздар күлкісінің дауыстары шығады.***

***Жігіттер ауыл шетінде асық ойнап жатқан бір топ балаға жолығады. Балалар ағаларына жүгіріп келіп: «Ассаламаумағалейкум!» - деп жамыра амандасады.***

**Жігіт (Абзал):**

-Уағалейкуммуссалам! Көп жасаңдар! - деп амандасады.

Екі жігіттің бірі:

- Ау, балалар! Қай ауылдың балаларысыңдар?

**Балалардың ішіндегі бойшаңы:**

-Ақыл бай ауылының балаларымыз.

**Жігіт (Ерлан):**

-Әй, бәрекелді! Мына әпкелеріңді танитын ба едіңдер? – деп қыз жолына қарай қолын созып көрсетеді. Балалар көрсеткен жолға қарап:

-Танимыз, танимыз! – деп шуласа кетеді, - Бек бидің қызы Бағила апкеміз ғой, - деп жас балалар бір-біріне қарап жарыса жауап беріп, артынша күліседі.

**Екінші жігіт (Абзал):**

- Байқадым, байқадым, - деп қасындағы жігіттің арқасын қағып: - Байқап тұрып, басымды шайқадым, білем! Осы өзіңіз ғашық болып қалғаннан аманбысыз!? – деп езу тарта күледі.

***Жігіттер таңдай қағысып, қайта бір оралуды жоспарлап кетеді .***

**ІІ бөлім: *Үй тіршілігінен көрініс: Киіз үй алдында қыздың әжесі құрт жасап отырады. Бір жеңгесі күбі пісіп, бір жеңгесі кесте тігіп отырады.***

**Қыздың судан келе жатқанын байқап кесте тігіп отырған жеңгесі:**

* Бикеш-ау, қызбаланың ауыр көтергені жарамас. Келіңіз көмектесіп жіберейін! – деп орнынан көмектесуге түрегеледі.

**Құрт илеп отырған әжесі:** - Құлыным-ау! Мен сені киіз басуға құрбыларыңды шақыруға кетті десем, сен суға кеткен екенсің ғой.

**Қыз:** - Иә, апа! Құрбыларымды шақырып қойғанмын. Әне, өздері де келе жатыр.

***Құрбылары да келіп қалады****.*

***Ши мен киізді жеңгелері ортаға алып шығады. Қыздарға***

***апасы киізге ою-өрнек салудың әдісін көрсетіп, үйге демалуға кіреді.***

**Қыздар текеметті басып жатып, ән шырқайды:**«Текеметтің гүліндей-ау!»

Айналайын, ақ жүзің, айдан әппақ, дедімай-ау.

Көрген адам қасыңнан кете алмайды,

Мұз үстінде жүргендей тайғанақтап, дедімай-ау.

Қ/сы:

Алма ағаштың гүліндей-ау,

Текеметтің түріндей-ау.

Өтіп дәурен бара жатыр,

Сіз бен бізге білінбей-ау.

Құлағыңа таққаның күміс сырға,

Күмбірлетіп шығасың күнде қырға, дедімай-ау.

Сағыныштан сарғайып шыдам таппай,

Мен өзіңді қосамын ән мен жырға, дедімай-ау.

Қ/сы:

Алма ағаштың гүліндей-ау,

Текеметтің түріндей-ау.

Өтіп дәурен бара жатыр,

Сіз бен бізге білінбей-ау.!

***Осы сәтте баяғы қызға көз салып кеткен жігіттер, бір топ жора-жолдастарымен*** ***қыз көруге келеді. Сонда жігіттердің бірі өздерінің келгендерін білдіру үшін назарын өздеріне аудармақ болып әуенге қосылып***: ***«... Сіз бен бізге білінбей-ау!» - деп дауысын шығарыңқырап айтады.***

**Жігіт(Ерлан):** - Армысыздар, жеңгелер! Жеңгелерге кім бар тең келер! – деп амандасады.

**Күбі пісіп тұрған қыз жеңгесі:** - Есенбісіз!

**Жігіттердің бірі**: - Құдайы қонақ келгенде қой егіз табады деген бар, Істеріңіз оңынан болсын!

**Киіз үйден шыққан екінші жеңгесі:** -Алыс жолдан келе жатқан боларсыздар. Сусыннан алыңыздар!

***Екі жақ амандық-саулық сұрасып, қымыз ұсынады. Қымыз ішіп отырып:***

**Жігіт(Абзал):**-Пәлен жерде жақсы қыз бар дегенді естіп, тұспалдап келіп отырған жайымыз бар. Қазақта «Қызды кім көрмейді, қымызды кім ішпейді» деген мақал текке айтылмаған болар.

**Қыздың жеңгелерінің бірі:** -Бізде тегін жатқан қыз жоқ! Жолын жасасаң, бәрі бола жатар! Дегенмен, қызы бар үйдің – назы бар» Жастарды табыстыруда жеңгенің септігі мол.

**Жігіт(Әділ):** -Ә, бәрекелді! Жолы болар жігіттің, жеңгесі шығар алдынан. Жолымыз оңынан туып тұрған сыңайлы.

**Жігіт(Заңғар):** -Ал жігіттер! Сайын даламызға көктем келіп, құлпырып жатқан жайы бар. Ұлық мерекеміз - Наурыз да келіп жетті.

**Жігіт(Ерлан):**Жер Анамен бірге қарындастарымыз құлпырып, бар өнерлеріңізді салып отырған екенсіздер. Ендеше, таныссақ қалай қарайсыздар!

**Қыздар(Мадина):** -Жігітке жеті өнер де аз. Жігіттердің сал-серісін салмақтап, танысып көрейік.

***Жеңгелері төселіп тұрған кілемнің үстіне көрпеше салып, келген жігіттер мен қыздарды қарсы бетке жайғастырады. Осы кезде кішкентай қыздар киіз үйден домбыра алып шығады.***

***Қыздар мен жігіттер жағында*** *қайым айтыс* ***болады.***

**Ерлан:**

Ассалаумағалейкум, халқым менің!

Шабарға шапалақпен шабыт бердің.

Ұлыстың Ұлы күні құтты болсын!

Тосын сый жасамасам неғып келдім.

Сіздермен мен ерекше танысуға,

Қасыма достарымды алып келдім, ай-ей, ей-ей, беу.

Армысың айналайын алаш елім,

Өлеңмен өнерімді ала келдім.

Саулық сұрау артықтық етпейді ғой,

Академиялық басқарма атынан сәлем бердім,ай-ей, ей-ей, беу.

**Жігіт(Әлібек):**

Дүниеден жақсы да өтті, жаман да өтті,

Керуендей қос ғашықтар да өтіп кетті.

Биік шаңырақ, кең керегені мақсат тұтып,

Отбасы құру кезегі бізге де жетті.

Сегіз қырым: серілік, күй-өнер, бақ,..

Жасымды сұрасаңыз - үйленер шақ.

Жолы болар жігіттің жеңгелері,

Алдынан шығып мені сүйенер-ақ.

**Қыз (Айман):**

Келіпсіз сезімге бой алдырып,

Өзіңізбен бізді де ойландырып.

Жігіттің көрсетіпсіз мырзалығын,

«Қыз көру» кәдесімен жол алдырып.

Әз-Наурыз кіріп келсін берекемен,

Құттықтаймыз баршаңызды мерекеңмен!

Салт-дәстүрді жаңғыртып, ұлықтаймыз,

«ЖАС ҰЛАННЫҢ» төрінде сіздерменен.

Шаңырақтан кетпесін ырыс пен бақ,

Көңілімізге мәңгі орнасын қуаныш, шат.

Қолдасын САБЫР рухы баршамызды,

Жаратқаным жарылқап екі жақтап!

**Жігіт: (Ерлан):**

Қыз көруге келдік біз из девяностах,

Құры келіп кетпейік сізбен босқа хай-ләйлім.

Ақсүйекті ойнайық-ей, сырласып біз,

Біздерменен кететін қыздар жоқпа хай-ләйлім.

**Қыз (Сәбина):**

Тегін жатқан қыздар жоқ,

Бірақ бізде қыздар көп,

Сыйлық берсең егер де

Теңесеңіз гүлдерге

Ойын деген не тұрад,

Ақсүйек ойнаймыз дегенде

Ал, қыздар, енді тұрмайық,

Әнді бекер созбайық

Жігіттермен бірлесіп,

Ақсүйекті ойнайық, хай-ләйлім.

***Айтыс біткеннен соң қатысушылардың барлығы ортаға шығып, топ болып жиналады. Бастапқы үш мұғалім сахнаға шығып, «Наурыз тілек» айтады.***

**Мұғалім (Ерлан) :**Ұлыс оң болсын!

**Мұғалім (Жанар) :**Ақ мол болсын!

**Мұғалім (Ерлан) :** Ел тізгінін ұстар жастарымыз аман болсын!

**Екі мұғалім бірге:** М Е Р Е К Е Л Е Р І Ң І З Б Е Н !